इंडोनेशिया में ज्वालामुखी विस्फोट, 600 लोग हटाए  
इंडोनेशिया में माउंट करांगेटंग ज्वालामुखी में विस्फोट की चेतावनी जारी करने के दूसरे दिन शनिवार को 600 लोगों को अस्थायी शिविरों में ले जाया गया।
इंडोनेशिया में माउंट करांगेटंग ज्वालामुखी में विस्फोट की चेतावनी जारी करने के दूसरे दिन शनिवार को 600 लोगों को अस्थायी शिविरों में ले जाया गया।  समाचार एजेंसी डीपीए के मुताबिक सियाऊ द्वीप में स्थित इस ज्वालामुखी से शुक्रवार को लावा और धुआं निकलना शुरू हुआ। इसके बाद अधिकारियों ने इसकी ढलान पर बसे तीन गांवों को खाली कराने का आदेश जारी किया।  इंडोनेशिया के ज्वालामुखी विशेषज्ञ सुरोनो ने कहा कि शनिवार को भी लावा निकलता रहा, हालांकि अब तक किसी के मरने की खबर नहीं है।  सुरोनो ने कहा कि 582 लोगों को अस्थायी शरणार्थी शिविर में ले जाया गया है।  करांगेटंग इंडोनेशिया के सबसे सक्रिय ज्वालामुखी में से एक है। पिछले साल अगस्त में हुए ज्वालामुखी विस्फोट में चार लोग मारे गए थे।  इंडोनेशिया प्रशांत महासागर में स्थित अग्निवलय (रिंग ऑफ फायर) पर स्थित है। अग्निवलय में नियमित रूप से भूकम्प और ज्वालामुखी विस्फोट की घटना देखने को मिलती है।  पिछले साल अक्टूबर-नवम्बर में जावा द्वीप पर मेरापी ज्वालामुखी में हुए कई विस्फोटों में 300 से अधिक लोग मारे गए थे।